Broj: 711-I-1728-P-77/20-06-11

Zagreb, 12. studenog 2020.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19.), **u predmetu dužnosnika Hrvoja Milera, općinskog načelnika Općine Špišić Bukovica**,pokrenutom Odlukom Povjerenstva broj: 711-I-1362-P-77/20-04-11 od 18. rujna 2020.g., na 104. sjednici, održanoj 12. studenog 2020.g., donosi sljedeću:

**ODLUKU**

1. **Istovremenim primanjem plaće za obnašanje dužnosti općinskog načelnika Općine Špišić Bukovica i primanjem dodatnih naknada u smislu božićnice, regresa, prigodnih nagrada, darova za dijete i dr., u iznosu od 2.500,00 kn u 2016.g., 3.356,81 kn u 2017.g., 7.500,00 kn u 2018.g. i 8.100,00 kn u 2019.g, dužnosnik Hrvoje Miler, općinski načelnik Općine Špišić Bukovica, počinio je povredu članka 7. točke d) ZSSI-a.**
2. **Za povredu ZSSI-a, opisanu pod točkom I. ove izreke, dužnosniku Hrvoju Mileru izriče se sankcija iz članka 42. stavka 1. podstavka 1. ZSSI-a, opomena.**

Obrazloženje

Povjerenstvo je na 98. sjednici, održanoj dana 18. rujna 2020., pokrenulo postupak za odlučivanje o sukobu interesa protiv dužnosnika Hrvoja Milera, općinskog načelnika Općine Špišić Bukovica, zbog moguće povrede članka 7. točke d) ZSSI-a, koja proizlazi iz istovremenog primanja plaće za obnašanje navedene dužnosti i primitka dodatnih naknada u smislu božićnice, regresa, prigodnih nagrada, darova za dijete i dr., u iznosu od 2.500,00 kn u 2016.g., 3.356,81 kn u 2017.g., 7.500,00 kn u 2018.g. i 8.100,00 kn u 2019.g., što predstavlja primanje dodatnih naknada za poslove obnašanja javnih dužnosti.

Na Odluku o pokretanju postupka dužnosnik se očitovao 21. listopada 2020.g. te je u očitovanju naveo kako je Općinsko vijeće Općine Špišić Bukovica dana 13. listopada 2016.g. donijelo Odluku o materijalnim pravima načelnika i zamjenika načelnika za vrijeme profesionalnog obavljanja dužnosti, KLASA: 121-01/16-01/14 URBROJ: 2189/16-02-16-1 kojom su utvrđena materijalna prava načelnika zamjenika načelnika za vrijeme profesionalnog obnašanja dužnosti. Navedenom odlukom ovi dužnosnici imaju pravo na korištenje mobitela, sistematski pregled, naknadu za uporabu privatnog automobila u službene svrhe, naknadu troškova prijevoza na posao i s posla u visini cijene dnevne karte mjesnog prijevoza; prigodne naknade i dar djetetu do navršenih 15 godina. Temeljem navedene Odluke dužnosniku je isplaćeno 2.500,00 kn u 2016.g., 3.356,81 kn u 2017.g., 7.500,00 kn u 2018.g. i 8.100,00 kn u 2019.g. Dakle ukupan isplaćen iznos iznosi 22.706,81 kn.

Dužnosnik dalje navodi kako je Općinsko vijeće Općine Špišić Bukovica donijelo prethodno navedenu Odluku nakon savjetovanja, dok sam dužnosnik nije sudjelovao u donošenju predmetne odluke. Tijekom obavljanja financijske revizije za 2019. godinu pojavilo se pitanje oko predmetnih materijalnih prava, te je Općina Špišić Bukovica odmah o istom zatražila mišljenje Povjerenstva za odlučivanje o sukobu interesa. Nakon što je uvidio kako su navedene isplate možda nepravilne, dužnosnik je odmah izvršio povrat svih ranije uplaćenih novčanih sredstava.

Člankom 3. stavkom 1. podstavkom 39. ZSSI-a propisano je da su gradonačelnici, općinski načelnici i njihovi zamjenici dužnosnici u smislu odredbi navedenoga Zakona. Uvidom u Registar dužnosnika koji ustrojava i vodi Povjerenstvo utvrđeno je kako Hrvoje Miler obnaša dužnost općinskog načelnika Općine Špišić Bukovica od 26. svibnja 2017.g. te da je istu dužnost obnašao i u mandatu 2013.-2017. Stoga je i Hrvoje Miler, povodom obnašanja navedene dužnosti, obvezan postupati sukladno odredbama ZSSI-a.

Povjerenstvo je u predmetnom postupku, povodom zaprimljene prijave u kojoj se navodi kako je tijekom obavljanja revizije za 2019.g. utvrđeno da je Općinsko vijeće Općine Špišić Bukvica donijelo Odluku o materijalnim pravima načelnika i zamjenika za vrijeme profesionalnog obavljanja dužnosti temeljem koje su dužnosnici Općine Špišić Bukovica ostvarivali i neka prava koja imaju službenici iz radnog odnosa, zatražilo očitovanje Općine Špišić Bukovica te prikupilo druge relevantne podatke i dokumentaciju.

Općina Špišić Bukovica je, na traženje Povjerenstva, dana 9. ožujka 2020.g. dostavila očitovanje u kojem se navodi kako je općinskom načelniku Hrvoju Mileru od stupanja na dužnost općinskog načelnika, od 26. svibnja 2017. godine, temeljem Odluke o materijalnim pravima načelnika i zamjenika načelnika za vrijeme profesionalnog obavljanja dužnosti (KLASA: 121-01/16-01/04, URBROJ: 2189/06-02-16-1) isplaćeno 2.500,00 kn u 2016.g., 3.356,81 kn u 2017.g., 7.500,00 kn u 2018.g. i 8.100,00 kn u 2019.g. Dakle ukupan isplaćen iznos iznosi 22.706,81 kn.

U očitovanju se navodi kako je Odluku o materijalnim pravima načelnika i zamjenika za vrijeme profesionalnog obavljanja dužnosti Općine Špišić Bukovica od 13.10.2016.g. donijelo Općinsko vijeće nakon savjetovanja, a sama moguća rasprava oko neusklađenosti Odluke spram zakonskih osnova dovedena je u pitanje prilikom obavljanja financijske revizije za 2019.g., koja je trenutno u tijeku, kada su revizori tražili neke odluke koje reguliraju radne odnosne dužnosnika u Općini. O mogućim nepravilnostima Općina Špišić Bukovica nije imala saznanja, a danom saznanja općinski načelnik Hrvoje Miler je sve naknade u cijelosti vratio, a sporne naknade navedene iz Odluke niti jedan dužnosnik Općine Špišić Bukovice neće konzumirati do odluke Povjerenstva U prilogu očitovanja dostavljena je i predmetna Odluka o materijalnim pravima načelnika i zamjenika načelnika za vrijeme profesionalnog obavljanja dužnosti od 13. listopada 2016.g.

U prilogu očitovanja dostavljen je i Izvadak računa – 47/2020 iz kojeg je razvidno kako je dužnosnik Hrvoje Miler 4. ožujka 2020.g. izvršio povrat sredstava u iznosu od 22.706,81 kn.

Uvidom u Izvješća o imovinskom stanju dužnosnika, koja je dužnosnik Hrvoje Miler podnio za vrijeme obnašanja dužnosti općinskog načelnika Općine Špišić Bukovica utvrđeno je da dužnosnik navedenu dužnost obnaša profesionalno, odnosno da za isto prima plaću.

Člankom 7. točkom d) ZSSI-a kao jedno od zabranjenih djelovanja propisano je da je dužnosnicima zabranjeno primati dodatnu naknadu za poslove obnašanja javnih dužnosti.

Iz prikupljenih podataka i dokumentacije utvrđeno je da su dužnosniku istovremeno uz primanje plaće za obnašanje dužnosti općinskog načelnika Općine Špišić Bukovica isplaćene i dodatne naknade u smislu božićnice, regresa, prigodnih nagrada, darova za dijete i dr., u iznosu od 2.500,00 kn u 2016.g., 3.356,81 kn u 2017.g., 7.500,00 kn u 2018.g. i 8.100,00 kn u 2019.g., što je protivno članku 7. točki d) ZSSI-a te je odlučeno kao u točki I. izreke ovog akta.

U uputi Ministarstva uprave od 10. lipnja 2015.g., upućenoj županijama, gradovima i općinama, putem Ureda državne uprave u županijama te Gradu Zagrebu putem Stručne službe gradonačelnika, navodi se da važeći zakoni koji uređuju prava, obveze i odgovornosti lokalnih dužnosnika, osim prava na plaću i staž osiguranja, odnosno naknadu za rad ako dužnost obavljaju volonterski, ne propisuju druga prava lokalnih dužnosnika. Ministarstvo uprave pojašnjava da navedena prava dužnosnika koji dužnost obnašaju na lokalnoj razini proizlaze iz izbora istih osoba na dužnost u jedinici lokalne samouprave, a ne iz službeničkog statusa.

Slijedom navedenog, Ministarstvo uprave je u uputi za postupanje od 10. lipnja 2015.g. ukazalo svim jedinicama lokalne i područne (regionalne) samouprave na nužnost usklađivanja općih akata kojima se uređuju prava općinskih načelnika, gradonačelnika, župana i njihovih zamjenika s odredbama Zakona o lokalnoj i područnoj (regionalnoj ) samoupravi i Zakona o plaćama u lokalnoj i područnoj (regionalnoj) samoupravi te naložilo usklađivanje istih najkasnije do 30. rujna 2015.g.

Člankom 42. stavkom 1. ZSSI-a propisane su sankcije koje se mogu izreći za povredu odredbi navedenog Zakona. Člankom 43. propisano je da se opomena može izreći dužnosniku ako se prema njegovom postupanju i odgovornosti te prouzročenoj posljedici radi o očito lakom obliku kršenja odredbi ovog Zakona.

S obzirom na okolnosti koje je dužnosnik iznio u svom očitovanju na odluku o pokretanju postupka, odnosno na okolnost da je dužnosnik vratio cjelokupni iznos koji je po osnovi nedopuštenih naknada primio i to prije pokretanja predmetnog postupka Povjerenstvo smatra da je za utvrđenu povredu primjereno izreći sankciju opomene.

Slijedom navedenog odlučeno je kao što je to navedeno u izreci ovoga akta.

PREDSJEDNICA POVJERENSTVA

Nataša Novaković, dipl.iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Hrvoje Miler, elektroničkom dostavom
2. Objava na internetskoj stranici Povjerenstva
3. Pismohrana